Պատմական նկար, որը ներկայացնում է քրիստոնեության ընդունումը Բոհեմիայում։ Մասնավորապես՝ Բորժիվոյ I-ի մկրտությունը։
**Քրիստոնեության ընդունումը Բոհեմիայում**, 9-րդ դարի վերջերին Բոհեմիայում քրիստոնեական գաղափարական ուսմունքի տարածումն ու հետագայում ընդունումը որպես պետական կրոն։ Ինչպես ավատատիրական հարաբերություններով զարգացող մյուս նորաստեղծ եվրոպական ազգային պետություններում, այնպես էլ Բոհեմիայում (ի սկզբանե՝ Բոհեմիայի իշխանություն և ապա՝ թագավորություն), նոր կրոնի ընդունումը մեծապես պայմանավորված էր պետական համակարգի ամրապնդման և ֆեոդալական խռովությունների ճնշման ձգտումով։ Մյուս դասային միապետությունների օրինակով, Բոհեմիայում ևս արտահայտված էր ավատատիրական աստիճանակարգությունը և դա է պատճառը, որ քրիստոնեությունը՝ որպես նոր կրոն, ի սկզբանե տարածում է գտնվում արքունի վերնախավի շրջանում։

Բոհեմիայի (ավելի ընդգրկուն իմաստով՝ չեխական հողերի) քրիստոնեացման գործընթացը սկսվում է 9-րդ դարի վերջին տասնամյակում՝ 884 թվականին՝ Բոհեմիայի իշխան Բորժիվոյ I-ի մկրտությամբ։ Նախորդ տասնամյակում քրիստոնեական ուսմունքը Չեխիայում տարածվել էր «սլավոնական առաքյալների»՝ բյուզանդացի միսիոներներ Կյուրեղի և Մեթոդիոսի ջանքերով։ Սկզբնական շրջանում գաղափարական առումով Բոհեմիայի քրիստոնեական ծեսը հարում էր արևելաքրիստոնեական ուղղափառ եկեղեցու (ավելի կոնկրետ՝ ռուս ուղղափառության) հանդիսակարգերին։ Հետագայում՝ արևմտաեվրոպական ազդեցությամբ և աշխարհաքաղաքական իրողություններով պայմանավորված, Բոհեմիայի եկեղեցին ընդունում է Հռոմի կաթոլիկ եկեղեցու հավատքի շեշտադրումներն ու առանձնահատկությունները։ Արդյունքում՝ սկսվում են բոհեմների շարունակական բախումները չեխական հողերում բնակվող կաթոլիկ մորավների հետ։ 895 թվականին Պրահայի թեմն անցնում է Հռոմի կաթոլիկ եկեղեցու Ռեգենսբուրգյան եպիսկոպոսների նստավայրի առաջնորդության սահմաններում։ 973 թվականին Պրահայում հիմնվում է առանձին եպիսկոպոսարան։

10-րդ դարում չեխական կաթոլիկ եկեղեցու շարքերն են համարում առաջին տեղական սրբերը․ դրանք էին Բորժիվոյ իշխանի կինը՝ Լյուդմիլա Չեխը, վերջինիս թոռ Սուրբ Վացլավը, ինչպես նաև Բոհեմիայի եպիսկոպոս Ադալբերտ Պրահացին։ Սուրբ Վացլավի (աշխարհիկ անունով՝ Բոհեմիայի իշխան Վացլավ I-ը) ավարտին է հասցնում չեխական հողերի քրիստոնեացման գործընթացը՝ այն դարձնելով Բոհեմիայի թագավորության գրեթե ամբողջ բնակչության կողմից դավանվող կրոն։ Բոհեմիայի իշխան Բոլեսլավի դուստրը՝ Դոմբրուվկան, ամուսնանում է հարևան երկրի արքա Միեշկո I-ի հետ, ում էլ բախտ է վիճակվում դառնալ Լեհաստանի առաջին քրիստոնյա արքան։ 11-րդ դարի սկզբնին Բոհեմիան Չեխիայի միավորման իղձով համակված ռազմակալում է մորավների հողերը՝ վերջիններիս պարտադրելով կաթոլիկությունը։

Տես նաև
-------

* Քրիստոնեության ընդունումը Կիևյան Ռուսիայում
* Քրիստոնեության ընդունումը Լեհաստանում

Ծանոթագրություններ
------------------

1. ↑  Nora Berend (2007 թ․ նոյեմբերի 22)։ *Christianization and the Rise of Christian Monarchy: Scandinavia, Central Europe and Rus' C.900-1200*։ Cambridge University Press։ էջ 251։ ISBN 978-1-139-46836-7։ Վերցված է 2013 թ․ հունիսի 14
2. ↑  Halina Lerski (1996 թ․ հունվարի 30)։ *Historical Dictionary of Poland, 966–1945*։ ABC-CLIO։ էջեր 104–105։ ISBN 978-0-313-03456-5։ Վերցված է 2012 թ․ ապրիլի 5
3. ↑  James Minahan (2000 թ․ հունվարի 1)։ *One Europe, Many Nations: A Historical Dictionary of European National Groups*։ Greenwood Publishing Group։ էջ 201։ ISBN 978-0-313-30984-7։ Վերցված է 2013 թ․ հունիսի 14
4. ↑  Laurence Cole, Daniel L. Unowsky (2007)։ *The Limits of Loyalty: Imperial Symbolism, Popular Allegiances and State Patriotismin in the Late Habsburg Monarchy*։ Berghahn Books։ էջ 19։ ISBN 978-1-84545-202-5։ Վերցված է 2013 թ․ հունիսի 14
5. ↑  International Commission for a History of the Scientific and Cultural Development of Mankind, Gaston Wiet (1975)։ *History of Mankind: The great medieval civilizations (2 v. in 4)*։ George Allen and Unwin։ էջ 193։ Վերցված է 2013 թ․ հունիսի 14
6. ↑  Halina Lerski (1996 թ․ հունվարի 30)։ *Historical Dictionary of Poland, 966–1945*։ ABC-CLIO։ էջ 27։ ISBN 978-0-313-03456-5։ Վերցված է 2012 թ․ ապրիլի 5
7. ↑  Carl Waldman, Catherine Mason (2006)։ *Encyclopedia of European Peoples*։ Infobase Publishing։ էջ 200։ ISBN 978-1-4381-2918-1։ Վերցված է 2013 թ․ հունիսի 14